ཞེས་གསུངས་ནས་གཏེར་མ་འདིའི་ཡིག་ཆུང་དུ་བཀོད་འདུག་ཅིང་།མནལ་ལས་སངས་མ་ཐག་ཏུ་ཁོང་གི་སྔས་མགོར་གོས་བཏགས་སྔོན་པོ་ངོ་མཚར་སྔར་མཐོང་མ་མྱོང་བ་ཞིག་ཀྱང་འདུག་པ་སྟེ།དེ་ནི་ཤན་པན་གྱི་རྒྱལ་པོ་ཁྲི་ཀའི་ཨ་མྱེས་ཡུལ་ལྷ་སྐུ་དངོས་སུ་བྱོན་ནས།ཁོང་གིས་རྩ་བའི་བླ་མའི་བཀའ་ལུང་སྤྱི་གཙུག་ཏུ་བླངས་ཏེ་གནས་མཆོག་ཨན་ཆུང་གནམ་རྫོང་དུཀློང་ཆེན་མཛོད་བདུནབཞེངས་པར་ཕྱག་ཕེབས་པའི་དུས་སུ་འབབ་ལ་ཉེ་བར་གྲོགས་འཕྲིན་ལས་མཛད་པར་དམ་བཅའ་བའི་མཚན་རྟགས་སུ་བཀྲ་ཤིས་ལྷ་དར་འདི་འང་མངོན་པར་ཕུལ་བ་ལས་མ་འདས་ཤིང་།རྗེས་སུ་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་ཕྱག་འདེབས་གསར་བཞེངས་བྱས་ཏེ།གཙུག་ལག་ཁང་གི་ནང་རྟེན་བཞུགས་པའི་གྲས་སུ་ཁྲི་ཀའི་ལྷ་མཆོག་ཤིང་མ་མཐུན་ཙེའི་རྟེན་ཐང་ཆེན་པོ་བཞེངས་ཡོད་པ་དེའི་ཞལ་ཁེབ་ཏུ་གོས་བཏགས་སྔོན་པོ་དེ་དངོས་སུ་བཞུགས་པའང་མ་སེམས་ཅན་ཐམས་ཅད་ཀྱིས་དངོས་སུ་མཇལ་ཐུབ་པའི་བསྐལ་བ་བཟང་པོ་ལྡན་ཞིང་།ཁྱད་པར་དུ་ཁོང་གིས་སྐུ་ཚེ་ཧྲིལ་བོར་སྐུ་གསུང་ཐུགས་རྟེན་གྱི་གཏེར་ཁ་ཆེ་ཆུང་བཅུ་གཅིག་བླངས་པར་གྲགས་པ་དང་།དེ་དག་ཀྱང་རེ་རེར་བཞིན་དགོན་པའི་གཙུག་ལག་ཁང་གི་ནང་རྟེན་དུ་བཞུགས་པར་ཡུལ་ཕྱོགས་འདིའི་དད་ལྡན་སྐྱ་སེར་ཕོ་མོ་ཐམས་ཅད་ཀྱིས་དངོས་སུ་འཇལ་མྱོང་པ་སྟེ།གཏེར་ཁ་འགངས་ཅན་སྣ་ཚོགས་བྲག་གཏེར་དང་།ས་གཏེར།ཆུ་གཏེར་སོགས་ལས་བཏོན་པའི་སངས་རྒྱས་གཉིས་པ་གུ་རུ་མཚོ་སྐྱེས་སྐུ་བརྙན་དང་།ཐུགས་རྗེ་ཆེན་པོ་ཕྱག་བཞི་བ།རྗེ་བཙུན་འཇམ་པའི་དབྱངས་ཀྱི་གསེར་སྐུ་རང་བྱོན།འཕགས་མ་སྒྲོལ་མ་དཀར་མོ།ལྷ་མོ་དབྱངས་ཅན་མ།རྟ་མགྲིན་ཡང་གསང་གི་ལི་མ་རང་བྱོན།དཀྱིལ་གདོང་ཨ་ཁུ་ཅོ་ནེ་བ་དགེ་སློང་དཀོན་མཆོག་གི་ཁྱིམ་གཞི་དཔལ་ལྡན་དབང་ཆེན་ཚང་གི་གཞི་རྟེན་དུ་བཞུགས་ཤིང་མཚོ་སྔོན་ཁྲི་ཤོར་རྒྱལ་མོ་ནས་བླངས་པར་གྲགས་པའི་ཛམྦྷ་ལ་ནག་པོ་རང་བྱོན་བཞེངས་སྐུ་ལི་མ་ཚུན་ལྔ་ཅན།བུ་ཧྭའི་སོ་དེའུ་ནས་བླངས་པའི་ཐོག་ཟངས་རང་བྱོན།གནམ་ལྕགས་ཕུར་བུ་རྩེ་ཁྲི་གང་ཅན་སོགས་གཏེར་མ་མང་པོ་མངོན་པར་བཞུགས་པ་མ་ཟད།གཏེར་ཆོས་ཀྱང་གང་མང་བཞུགས་སོ།།